S-175/2017

Mál þetta, sem dómtekið var 15. þessa mánaðar, var höfðað með ákæru útgefinni af lögreglustjóranum á höfuðborgarsvæðinu 9. síðasta mánaðar á hendur K-kk-þgf Þ-kk-þgf, kt. 000000-0000, Strandgötu 17 í Hafnarfirði, „fyrir fíkniefnalagabrot, með því að hafa þriðjudaginn 12. apríl 2016, að Viðarhöfða 2, rými 0101, í Reykjavík, haft í vörslum sínum í sölu- og dreifingarskyni 125 kannabisplöntur, 122,20 g af kannabisplöntum og 257,6 g af maríhúana, og hafa um nokkurt skeið fram til þess dags ræktað greindar plöntur“ og hafa þannig brotið gegn 2. gr., sbr. 4., 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Í ákæru er þess krafist að ákærði verði dæmdur til refsingar og til greiðslu alls sakarkostnaðar. Krafist er upptöku á 125 kannabisplöntum, 122,20 g af kannabisplöntum, 257,6 g af maríhúana, átján lömpum, tveimur tímarofum, þremur kolasíum, tveimur viftum, þremur blásurum, fimm straumbreytum og tveimur rakamælum, samkvæmt 6. og 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið það brot sem honum er gefið að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem ekki er talin ástæða til að draga í efa að sé sannleikanum samkvæm, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Ákærði krefst vægustu refsingar sem lög leyfa og gerir skipaður verjandi hans kröfu um hæfilega þóknun sér til handa, vegna starfa sinna fyrir dómi og á rannsóknarstigi. Af hálfu ákærða var meðal annars frá því greint að hann sæi eftir broti sínu, hafi nú snúið lífi sínu til betri vegar, farið í meðferð við fíknivanda og væri nú edrú og með rekstur.

Í gögnum málsins eru efnaskýrslur lögreglu um hinar haldlögðu plöntur og maríhúana. Fram kemur að við rannsókn og prófun tæknideildar lögreglu 12. og 14. apríl á síðasta ári hafi framangreint greinst sem fyrrgreindar kannabisplöntur og maríhúana. Af þeim 125 plöntum hafi 49 þeirra verið 45 til 134 sentimetrar á hæð og vegið 7715,18 grömm, sextán plantnanna hafi verið sjö til tuttugu sentimetrar á hæð og vegið 35,70 grömm, 46 þeirra hafi verið sex til sextán sentimetrar á hæð og vegið 69,46 grömm og fjórtán plantnanna hafi verið sex til tíu sentimetrar á hæð og vegið 30,63 grömm. Þá er einnig á meðal gagna málsins matsgerð Rannsóknastofu í lyfja- og eiturefnafræði við Háskóla Íslands frá 31. maí á síðasta ári, vegna rannsóknar fjögurra sýna hinna haldlögðu plantna. Þar greinir meðal annars frá því að magn tetrahýdrókannabínóls í þurrum sýnum hafi verið á bilinu 5,9 mg/g til 37 mg/g.

Vörslur ákærða á framangreindu voru, sem fyrr segir, í sölu- og dreifingarskyni. Hann hefur hins vegar hvort tveggja á rannsóknarstigi og fyrir dómi játað þá háttsemi sem hann er sakfelldur fyrir og er það virt honum til málsbóta. Samkvæmt því sem greinir á framlögðu sakavottorði á hann að baki sakaferil sem nær aftur til ársins 1987, en þar af hefur honum í einu tilviki verið gerð refsing fyrir brot gegn lögum um ávana- og fíkniefni. Með dómi 11. júní 2014 var hann dæmdur í fimm mánaða fangelsi, skilorðsbundið til tveggja ára, fyrir vörslur 302 kannabisplantna og 4,95 gramma af kannabislaufum. Hann hafði fyrir það brot ekki svo kunnugt var, brotið gegn lögum um ávana- og fíkniefni og rúm fimm ár voru liðin frá broti hans til ákæruútgáfu og síðar dóms. Dómurinn var birtur ákærða við dómsuppsögu á dómþingi. Með broti sínu í máli þessu hefur ákærði rofið skilyrði fyrir framangreindri frestun á fullnustu refsingar þess dóms og með vísan til 60. gr. almennra hegningarlaga nr. 19/1940, er refsing dómsins því tekin upp og dæmd með þeirri refsingu sem ákærða er nú gerð. Eftir framangreindu, samkvæmt 77. gr. sömu laga og með hliðsjón af dómaframkvæmd, þykir refsing ákærða samkvæmt 1. mgr. 5. gr. laga nr. 65/1974, hæfilega ákveðin fangelsi í tíu mánuði. Með hliðsjón af dómaframkvæmd þykir mega ákveða að fullnusta á hluta refsingarinnar verði bundin skilorði á þann veg sem í dómsorði greinir.

Ákærði hefur fyrir dómi samþykkt upptökukröfur ákæruvaldsins. Á grundvelli 6. og 7. mgr. 5. gr. laga nr. 65/1974 skal hann sæta upptöku á þeim kannabisplöntum, því maríhúana og þeim munum sem hald var lagt á, eins og nánar greinir í dómsorði.

Með vísan til 1. mgr. 218. gr. laga nr. 88/2008 er ákærði dæmdur til að greiða sakarkostnað málsins, sem samkvæmt framlögðu yfirliti um slíkan kostnað og með stoð í öðrum gögnum nemur 313.108 krónum, vegna rannsóknar sýnum hinna haldlögðu plantna, auk þóknunar verjanda ákærða fyrir dómi og á rannsóknarstigi, I-kk-ef V-kk-ef G-kk-ef héraðsdómslögmanns, sem þykir hæfilega ákveðin 148.800 krónur, að meðtöldum virðisaukaskatti.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði K-kk-nf Þ-kk-nf, sæti fangelsi í tíu mánuði, en fresta skal fullnustu sjö mánaða af refsingunni og falli sá hluti hennar niður að liðnum þremur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði skal sæta upptöku á 125 kannabisplöntum, 122,20 g af kannabisplöntum, 257,6 g af maríhúana, átján lömpum, tveimur tímarofum, þremur kolasíum, tveimur viftum, þremur blásurum, fimm straumbreytum og tveimur rakamælum, sem hald var lagt á.

Ákærði greiði 461.908 krónur í sakarkostnað, þar með talda 148.800 króna þóknun verjanda síns fyrir dómi og á rannsóknarstigi, I-kk-ef V-kk-ef G-kk-ef héraðsdómslögmanns.

H-kk-nf Þ-kk-nf